**Predkladacia správa**

Návrhom nariadenia vlády Slovenskej republiky, ktorým sa mení a dopĺňa nariadenie vlády Slovenskej republiky č. 488/2004 Z. z sa do právneho poriadku Slovenskej republiky preberá smernica Komisie  (EÚ) 2019/1834 z 24. októbra 2019, ktorou sa menia prílohy II a IV k smernici Rady 92/29/EHS, pokiaľ ide o čisto technické úpravy **(**Ú. v. EÚ L 279, 31.10.2019)(ďalej len ,,smernica (EÚ) 2019/1834“).

Do návrhu nariadenia vlády sa zo smernice (EÚ) 2019/1834 transponujú zoznamy nových liekov a zdravotníckeho vybavenia v prílohe č. II podľa jednotlivých kategórii plavidiel a zároveň sa mení príloha č. IV, ktorá stanovuje všeobecný rámec pre kontrolu zdravotníckeho vybavenia. Výsledkom navrhovaných zmien bude pracovné prostredie, ktoré je prispôsobené profesionálnym potrebám zamestnancov a umožní im zvýšenú lekársku starostlivosť   
na palubách plavidiel.

Návrh nariadenia vlády nie je predmetom vnútrokomunitárneho pripomienkového konania.

Navrhuje sa, aby toto nariadenie vlády Slovenskej republiky nadobudlo účinnosť 20. novembra 2021, a to v nadväznosti na stanovený dátum transpozície smernice (EÚ) 2019/1834, čím sa zároveň zohľadňuje dĺžka legislatívneho procesu, primeraná legisvakančná doba a rovnako tak je zabezpečená aj primeraná doba na vykonanie notifikácie.